Adabiyotshunos olim Ibrohim Haqqul vafot etdi

Adabiyotshunos olim Ibrohim Haqqul 29 iyun kuni 73 yoshida vafot etdi. Bu haqda Jurnalistlar ijodiy uyushmasining axborot xizmati xabar berdi.

Ma'lum bo'lishicha, filologiya fanlari doktori, professor Ibrohim Haqqul 73 yoshida vafot etgan. U 1949 yil 28 martda Buxoroning Shofirkon tumanida tug'ilgan, 1966-1970 yillarda Buxoro davlat pedagogika institutida tamomlagan.
Professor 1972 yildan hozirgacha Alisher Navoiy nomidagi Til va adabiyot institutida mehnat faoliyatini olib borayotgandi. Olim faoliyati davomida Abdulhamid Cho'lponning “Bahorni sog'indim” (1988), xoja Ahmad Yassaviyning “Hikmatlar” (1991) majmuasini, shogirdi Sayfiddin Rafiddinov bilan hamkorlikda “Boqirg'on kitobi” (1991), “Me'rojnoma” (1995) kabi uzoq muddat nashr etilmagan asarlarni o'quvchilarga yetkazgan. Qolaversa, u “Ahmad Yassaviy”, “Kim nimaga tayanadi?”, “E'tiqod va ijod”, “Tasavvuf saboqlari” kabi risola va kitoblarini chop ettirgan.
Avvalroq MTRK raisi o'rinbosari Farhod Mahmudov 49 yoshda vafot etgani haqida xabar berilgandi. U ma'lum muddat og'ir xastalikdan davolangandi.